Хәҙер, Аллаға шөкөр, һуғыш асырға ихтыяж ҡалманы. Беҙ бында килгәнбеҙ. Был матур мәмләкәттә йәшәйбеҙ. Аллаһ та ниғмәтен биргән, бик яҡшы йәшәйбеҙ. Тик Аллаһ ҡушҡандарҙы мотлаҡ эшләргә тейешбеҙ. Аллаһ нимә ти? Аллаһ яҡшылыҡты бойора. Насарлыҡты тыя Аллаһ. Ҡомарлы уйындарҙы, урлашыуҙы тыя. Донъяла ни тиклем насар нәмәләр булһа, бөтәһен дә тыя. Яҡшылыҡ эшләгеҙ, бер-берегеҙҙе яратығыҙ, бер-берегеҙгә ярҙам итегеҙ, ти. Бынан башҡа Аллаға ғибәҙәт ҡылыу бар. Көнөнә кәм тигәндә ике рәҡәт булһа ла намаҙ уҡымағандар, хәҙер башлаһын. Ул ваҡытта эштәрегеҙ ҙә көйләнер, үҙегеҙҙе тағы ла яҡшыраҡ тойорһоғоҙ. Аллаһ ҡаршыһында ла яратҡан ҡол булырһығыҙ, әхирәттә йәннәткә инерһегеҙ, иншаАллаһ. Быларҙы башҡармаған үҙе белер. Аллаһ бер кемдең ғибәҙәтенә лә мохтаж түгел. Ул кешенең үҙе өсөн, үҙ мәнфәғәте өсөн. Аллаһ бөтөн нимәне лә бар иткән, бер нимәгә лә ихтыяжы юҡ. Аллаһ бөтөн байлыҡтарҙың хужаһы. Аллаһ йомарт. Килегеҙ, алығыҙ, тип саҡыра һеҙҙе. Тағы ла Аллаһтың намаҙ ҡылған кешегә әхирәттә бирәсәк сауабының иҫәбе-һаны юҡ. Тик намаҙ ҡылмағандарҙы яза көтә. Былар бөтәһе лә һеҙҙең файҙаға.